Det var full kamp mellom rød og blå side på møtet til Agder KrF om å vinne de siste fem delegatene. Valget endte med at «blå side» – som alternativt vil forhandle med Solberg-regjeringen – fikk fire av plassene.
Hvis Grøvans alternativ faller på landsmøtet i november, betyr det at 13 av delegatene fra Agder vil støtte høyresiden, mens fem vil støtte venstresiden.
Det ble klart etter en lengre prosess på Agders ekstraordinære fylkesårsmøte fredag kveld. Til slutt ble det klart at Jon Olav Strand fra Risør topper den såkalte Grøvan-listen, og han vil sekundært stemme for å samarbeide med venstresiden.
Men de fire øvrige navnene på Grøvan-listen har høyresiden som sitt foretrukne valg dersom det ikke blir noen tilslutning for å forbli i opposisjon og ikke gå i regjering.